Broj: 711-I-700-P-115/22-02-21

Zagreb, 17. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Tihomira Paškov, likvidatora trgovačkog društva TEF tvornica elektroda i ferolegura, dioničko društvo u likvidaciji, za davanjem očitovanja,** na 160. sjednici, održanoj 17. veljače 2022., daje sljedeće

**OČITOVANJE**

**S obzirom da u članku 3. ZSSI-a nije propisano da bi likvidator trgovačkog društva u većinskom vlasništvu jedinice lokalne ili područne (regionalne) samouprave, odnosno trgovačkog društva u većinskom vlasništvu trgovačkog društva kojem je većinski vlasnik jedinica lokalne ili područne (regionalne) samouprave, bio obveznik u smislu tog Zakona, te imajući u vidu uže ovlasti likvidatora vezane za završetak tekućih poslova, naplatu tražbina i podmirenje vjerovnika, u odnosu na ovlasti uprave društva, Tihomir Paškov, likvidator trgovačkog društva TEF- tvornica elektroda i ferolegura d.o.o. u likvidaciji , nije obveznik iz članka 3. ZSSI-a te nije dužan podnijeti imovinsku karticu.**

Obrazloženje

Tihomir Paškov podnio je Povjerenstvu zahtjev za očitovanjem koji je u knjigama ulazne pošte zaprimljen 8. veljače 2022. pod brojem: 711-U-2848-P-115/22-01-2, povodom kojeg se vodi predmet broj P-115/22.

U zahtjevu podnositelj traži tumačenje Povjerenstva da li likvidatori trgovačkih društava spadaju u krug osoba iz članka 3. ZSSI-a.

Podnositelj nadalje navodi da je likvidator u trgovačkom društvu TEF tvornica elektroda i ferolegura, dioničko društvo u likvidaciji iz Šibenika koje je u potpunom vlasništvu Grada Šibenika. Podnositelj traži mišljenje Povjerenstva je li obveznik podnošenja imovinske kartice.

Uvidom u priloženo rješenje Trgovačkog suda u Zadru - stalna služba u Šibeniku., utvrđeno je da Tihomir Paškov od 1. listopada 2021.g. obavlja funkciju likvidatora trgovačkog društva TEF tvornica elektroda i ferolegura, dioničko društvo u likvidaciji, kojem je jedini dioničar Grad Šibenik.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Nadalje, člankom 3. stavkom 1. podstavkom 39. ZSSI/21-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska, obveznici u smislu tog Zakona, stoga bi član Uprave trgovačkog društva TEF tvornica elektroda i ferolegura, dioničko društvo bio obveznik u smislu navedene zakonske odredbe.

Međutim, člankom 114. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13., 110/15. i 40/19., dalje u tekstu: ZTD) propisano je da likvidaciju provode svi članovi društva kao likvidatori, ako odlukom članova ili društvenim ugovorom nije određeno da je provedu pojedini članovi društva ili druge osobe.

Člankom 117. Zakona o trgovačkim društvima propisano je da likvidatori moraju završiti tekuće poslove, naplatiti tražbine društva, unovčiti preostalu imovinu i podmiriti vjerovnike. Radi dovršenja poslova koji su u tijeku oni mogu sklapati i nove poslove. U granicama svog poslovnog djelovanja likvidatori zastupaju društvo.

Sukladno članku 113. stavku 1. navedenog Zakona, nakon nastanka razloga za prestanak društva provodi se likvidacija ako članovi ne dogovore drugačiji način obračuna i podjele ili se nad društvom ne otvori stečaj.

Sukladno navedenome, likvidacija trgovačkog društva poseban je postupak koji se provodi u svrhu podjele imovine društva među članovima/osnivačima društvima, s obzirom da društvo prestaje s obavljanjem u sudski registar upisanih djelatnosti, a može ga provoditi u za tu svrhu imenovana osoba.

Stoga su ovlasti likvidatora različite u odnosu na ovlasti uprave trgovačkog društva koje se izvršavaju prilikom redovitog i uobičajenog obavljanja djelatnosti, a obuhvaćaju vođenje poslovanja društva i odlučivanje o stupanju u poslovne odnose. Naime, likvidator skrbi o dovršetku tekućih poslova i naplati potraživanja te samo iz ovog razloga može sklapati nove poslove, a nakon što obavi navedene poslove te društvo namiri svoje vjerovnike i vrati preostalu imovinu svojim osnivačima, isto se briše iz sudskog registra, čime je okončan postupak likvidacije.

S obzirom da u članku 3. ZSSI-a nije propisano da bi likvidator trgovačkog društva u većinskom vlasništvu jedinice lokalne ili područne (regionalne) samouprave, odnosno trgovačkog društva u većinskom vlasništvu trgovačkog društva kojem je većinski vlasnik jedinice lokalne ili područne (regionalne) samouprave bio obveznik u smislu odredbi navedenog Zakona, kao i imajući u vidu navedene uže ovlasti likvidatora, Povjerenstvo zaključuje da likvidator trgovačkog društva TEF tvornica elektroda i ferolegura dioničko društvo u likvidaciji, nije zakonski obveznik.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana